《题燕龙图楚江秋晓卷》
明代·卞同

初月澹微茫，猿啼楚江晓。
恬风展波镜，千里泻弥渺。
起语船上人，惊飞岸边鸟。
行装乱填委，徒御争纷扰。
川后弭安流，天吴沕深窈。
阴霾敛遥翳，目断秋旻杳。
响枻节歌长，翔帆逗风小。
人生等萍寄，奔涉何时了。
旅思协悲端，羁情重忧悄。
忠沉不可见，水吊鸣寒筿。
回首噭湘累，苍山乱云绕。

作者简介：明陕西汉阴人。景泰中知东安县。居官廉介不阿，颇兴文教。